1Ix wachalal, nim i 'utz-le cakil na, rumal-i lic chi jicba iwib che i Kajwal. Yix chi lic quix waj, lic quin rayij rilic i wach. Mas quin quicot yin iwumal, xak quin na yin chi i Dios cu coj in 'ij iwumal yix, rumal wach i qui 'ano. Yix chi quix waj, chix 'olok jiquil na i c'ux che i Kajwal. 2Lic quin tz'onoj utzil chomal chique i ati Evódia xak i ati Síntique, chi quiqui chomaj quib chiquiwach, pacha ca majaw chique i je re i Kajwal. 3Xak quin tz'onoj chawe yet, at wachalal (chi lic at wachi'il che in chac), che a to chi qui chomarsaxic quib chiquiwach, man ique che queb lic xe chacun wu' chu paxsaxic u tzijol i 'elbal chi sak. Ique-le je chacun-nak ku' yoj junam ru' i ma Cleménte, xak i juban chic chi je kachi'il che i chac-i. Conojel ique-le, tz'ibtal chic qui bi chupam i wuj re i Dios pa tz'ibtal wi qui bi conojel ni'pa i je c'as chuwach ire. 4Chix quicotok rumal i Kajwal; mi mayij ile. Quin bij julaj chic: ¡Chix quicotok! 5Chi 'ana che iwib lic 'utz i c'ux chique conojel i winak man quiquil ni conojel chi lic ix 'utz. I Kajwal nakaj 'o wi. 6Mix c'achir rumal wach i rajwaxic chiwe, xui-ri, 'is chi bij che i Dios. 'Is chi tz'onoj che, xak 'is chi tioxij che. 7Te'uri i Dios cu ya ni nim laj uxlambal i c'ux chiwe chi mas nim na chuwach ronojel ni'pa i quix tiqui yix chu ch'obic. Ile quix u chajij pi c'ux, xak pi nojbal, man ix 'o che i Jesucrísto. 8Ix wachalal, pa q'uisbal re in tzij, quin bij iri chiwe: chi ya na i jolom chu ch'obic xui i sak laj tzij, xui tak i 'o u 'ij, xui tak i suc'ulic, xui tak i ch'am, xui tak i chom, xui tak i 'utz quiquil i winak; ronojel ni'pa i xin bij-le, chi ya i jolom che. Ni'pa tak i 'utz, xak ni'pa tak ile chi ca majawic cocsax u 'ij, are chi ya i jolom chu ch'obic. 9Chi 'ana pacha in c'utum chiwe: ronojel ni'pa ix in nawsam can che, ronojel ni'pa i xi ta chi xin bij, xak ronojel ni'pa i xiwilo chi xin 'ano, chi 'ana yix ile; i Dios 'o na 'uri iwu', chi lic cu ya uxlambal i c'ux chiwe. 10Yin lic quin quicotic quin tioxij che i Kajwal man xin i c'unsaj chic pi c'ux. Yix 'ut, n-in ta sachnak pi c'ux; xui-ri, c'a te wo'or xi riko wach in to'ic xi 'ano, c'utbal re i c'axnabal i c'ux chwe. 11Are xin bij ile, n-are ta rumal wach tak i rajwaxic chwe, man yin n-quin bison ta rumal ile. Yin u c'amom chic rib chwe chi quin quicotic we 'o rajwaxic chwe, xak we xi n-taj. 12Yin in tijom i niba'il, in tijom i beyomal. In nawsam wib che, chi quin ya wib chuwach ronojel ni'pa i ca c'unic, we 'utz, we xi n-'us taj. In tijom i numic, in tijom chi cu rik rib wach i quin tijo. U c'amom rib chwe chi quin quicotic we 'o i 'o wu', xak we n-ta 'o wu'. 13Quin tiqui chu ya'ic wib chuwach ronojel ni'pa i ca c'unic man are i Crísto ca yaw in cho'ab chi quin ch'ijo. 14Xui-ri, 'utz xi 'an yix are xiwil to'bal in wach y xin i to che, wach i rajwaxic chwe. 15Yix chi ix aj Filípos, xui yix xin i to ru' in viáje ujer. Lic iweta'am yix chi are xin el yin chila pa Macedónia, are xin 'e chu paxsaxic u tzijol wach i 'elbal chi sak, mi jun chic chique i jutak tzobajil re i Dios xin qui to ru' wach i rajwaxic chwe; xui yix xin i to. Xui yix xi tak li sipon chwe, chi pacha tioxbal-re wach i c'utunic in 'anom chiwe. 16Xak n-xui ta la ile, xak are in 'o pa tinimit Tesalónica, yix camul oxmul xi tak bi sipon chwe tobal we, wach i rajwaxic chwe. 17Yin n-xui ta to' cwaj i sipon; are i cwaj yin, are mas cu maj u wach i Dios wach i qui 'ano. 18Ni'pa tak i sipon i takom li chwe, 'is in c'amom chic, cwil yin, lic q'ui na. Ru' ile chi i takom li ru' i ma Epafrodíto, ya xu rik rib wu'. Are i sipon i takom li yix are pacha u muyal inciénso chuwach i Dios, pacha jun sipon lic chom cril ire, chi ca majawic cu c'am na. 19Xak i in Dios lic cu ya na chiwe yix ronojel wach i rajwaxic chiwe. I Dios lic mas 'o ru'; che ile, ire lic cu ya na chiwe rumal i Jesucrísto ronojel wach i rajwaxic chiwe, xak che i c'aslemal chuwach ire. 20Chocsax u 'ij i ka Kajaw Dios que'e 'ij sak chirij. Amen (queje ile cakaj). 21Chi ya rutzil qui wach conojel i je kachalal rumal i Jesucrísto. Xak i kachalal chi je 'o wu' quiqui ya pan rutzil i wach yix. 22Conojel i je re i Dios waral xak quiqui ya pan rutzil i wach; xak i kachalal chi je 'o pa rachoch i 'atz laj 'atol tzij lic mas xcaj u ya'ic pan rutzil i wach. 23I Kajwal Jesucrísto chu ya ni utzil chomal piwi yix iwonojel. Amen (queje ile cwaj).
FILIPENSES 4